ฮั่งเส็งปิดพุ่ง 876.23 จุด ขานรับตลาดหุ้นดีดแรง
ฮั่งเส็งปิดพุ่ง 876.23 จุด ขานรับตลาดหุ้นดีดแรง
9 ก.ค. 2558

ดัชนีฮั่งเส็งตลาดหุ้นฮ่องกงปิดทะยานขึ้นแข็งแกร่งในวันนี้ โดยดัชนีฮั่งเส็งพุ่งขึ้น 876.23 จุด หรือ +3.73% ปิดที่ 24,392.79 จุด เพราะได้แรงหนุนจากการที่ตลาดหุ้นจีนพลิกกลับมาปิดในแดนบวก หลังจากทางการจีนใช้มาตรการต่างๆเพื่อสกัดการร่วงลงของตลาด
ในช่วงแรกนั้น ดัชนีฮั่งเส็งเปิดตลาดในแดนลบ ก่อนที่จะพลิกกลับมาเคลื่อนไหวในแดนบวกหลังจากตลาดเปิดทำการได้ไม่นาน และปิดตลาดอย่างแข็งแกร่งในวันนี้ เพราะได้แรงหนุนจากการที่ตลาดหุ้นจีนดีดตัวขึ้นขานรับมาตรการพยุงตลาดหุ้นของรัฐบาลจีน
ธนาคารกลางจีน (PBOC) ให้คำมั่นที่จะสนับสนุนสถาบันสินเชื่อเพื่อธุรกิจหลักทรัพย์ของจีน (CSF) ในการเสริมสภาพคล่องเพื่อสร้างเสถียรภาพให้กับตลาดหุ้นที่ร่วงลงอย่างรุนแรงในระยะนี้
นอกจากนี้ ธนาคารกลางจีนยังได้อัดฉีดเม็ดเงิน 3.5 หมื่นล้านหยวน หรือ 5.7 พันล้านดอลลาร์ เข้าสู่ตลาดการเงินในวันนี้ ผ่านทางข้อตกลงซื้อพันธบัตรโดยมีสัญญาขายคืน (reverse repo) เพื่อบรรเทาภาวะขาดแคลนสภาพคล่อง